google/wiki40b huggingface dataset:
ลภัสลัล จิรเวชสุนทรกุล

ประวัติ

วิรพรกำเนิดเมื่อวันที่ 7 ธันวาคม พ.ศ. 2537 ณ โรงพยาบาลไทยนครินทร์ กรุงเทพมหานคร ครอบครัวมีพื้นเพอยู่ ณ จังหวัดฉะเชิงเทรา
ชื่อ "วิรพร" มาจากชื่อของบิดา คือ วิเสริฐ และชื่อของมารดา คือ ดวงพร ต่อมาในวันที่ 12 เมษายน พ.ศ. 2560 วิรพรเปลี่ยนชื่อเป็น "ลภัสลัล" มีความหมายว่า หญิงงามผู้มีลาภ เพื่อเป็นเคล็ดเกี่ยวกับสุขภาพ
มารดาของวิรพรนั้นเป็นนักบัญชี วิรพรมีน้องสาวหนึ่งคนชื่อ วิชญาพร จิรเวชสุนทรกุล ชื่อเล่นว่า มีน
วิรพรสำเร็จการศึกษาระดับประถมศึกษาจากโรงเรียนเซนต์หลุยส์ ฉะเชิงเทรา จังหวัดฉะเชิงเทรา มัธยมศึกษาตอนต้นจากโรงเรียนปรีชานุศาสน์ จังหวัดชลบุรี มัธยมศึกษาตอนปลายจากโรงเรียนชลกันยานุกูล จังหวัดชลบุรี ระดับปริญญาตรีในสาขาวิชาการภาพยนตร์และวีดิทัศน์ คณะนิเทศศาสตร์ มหาวิทยาลัยรังสิต ได้รับทุนความสามารถพิเศษด้านการแสดง

การงาน

ใน พ.ศ. 2554 ขณะศึกษาระดับมัธยมศึกษาปีที่ 5 วิรพรเข้าประกวดยูทิปเฟรชชีบิวตี (Utip Freshy Beauty) และเป็นผู้ชนะเลิศประจำภาคตะวันออก เพื่อนจึงสร้างแฟนเพจยังเว็บไซต์เฟซบุ๊กและอินสตราแกรมให้ ทำให้เป็นที่รู้จักมากขึ้น ปัจจุบัน แฟนเพจของวิรพรมีผู้ติดตามหลายล้านคน
ใน พ.ศ. 2554 นั้น วิรพรยังได้แสดงมิวสิกวิดีโอเพลง "บทเพลงรักแห่งแผ่นดิน" นับเป็นผลงานการแสดงแรกของเธอ ต่อมาใน พ.ศ. 2555 วิรพรขึ้นมัธยมศึกษาปีที่ 6 ได้แสดงมิวสิกวิดีโอเพลง "แค่ของเลียนแบบ" ของนนทนันท์ อัญชุลีประดิษฐ์ และเพลงอื่น ๆ อีกหลายเพลง แล้ววิรพรเข้าร่วมคัดเลือกเป็นนักแสดงประจำละครชุด น้องใหม่ร้ายบริสุทธิ์ ได้เป็นหนึ่งในแปดผู้รับเลือก ต้องเรียนการแสดงอยู่ระยะหนึ่ง จึ่งได้แสดงเป็นตัวละครชื่อ น้ำขิง ในละครดังกล่าวตั้งแต่ พ.ศ. 2556 ภายหลัง วิรพรได้แสดงละครอีกเป็นอันมาก เป็นต้นว่า ใน พ.ศ. 2559 ปีเดียว ต้องถ่ายละครถึงหกเรื่องต่อเนื่องกัน คือ คิสเดอะซีรีส์ รักต้องจูบ, เลิฟซองส์เลิฟสตอรีส์, ยู-ปรินซ์ซีรีส์, ไอซียู พยาบาลพิเศษ..เคสพิศวง, กลรักเกมมายา, และ ร็อกเลตเตอร์ คำรักจากก้อนหิน
ส่วนงานภาพยนตร์นั้น วิรพรได้แสดงเป็นครั้งแรกในภาพยนตร์สยองขวัญเรื่อง จิตสัมผัสสามดี ซึ่งเผยแพร่เมื่อ พ.ศ. 2556 ในปีเดียวกันนั้น วิรพรยังได้แสดงภาพยนตร์อีกสองเรื่อง คือ เลิฟซินโดรม รักโง่ ๆ และ ยอดมนุษย์เงินเดือน ครั้น พ.ศ. 2558 วิรพรได้แสดงภาพยนตร์เรื่อง ละติจูดที่ 6 ซึ่งว่าด้วยความไม่สงบในชายแดนไทยภาคใต้
ด้านผลงานเพลง ใน พ.ศ. 2559 วิรพร และจิรกิตติ์ ถาวรวงศ์ นักแสดงคู่ในละคร คิสเดอะซีรีส์ รักต้องจูบ ร่วมกันร้องเพลง "เพื่อนสนิท" ประกอบละครดังกล่าว โดยเป็นการนำเพลงของเอ็นโดรฟินมาขับร้องใหม่

ชีวิตส่วนตัว

วิรพรมีโรคประจำตัว คือ โลหิตจาง
มารดาของวิรพรซึ่งเป็นนักบัญชีนั้นอบรมบ่มเพาะบุตรด้านคณิตศาสตร์มาตลอด ทำให้วิรพรชอบคณิตศาสตร์ ทั้งสามารถคิดเลขเร็ว และเคยใฝ่ฝันจะเป็นนักบัญชีเฉกเช่นมารดา
วิรพรสามารถทำขนมฝรั่งได้ ขณะเรียนมัธยมศึกษา เคยร่วมกับน้าของตนทำร้านขนมชื่อ "ลองเด่ะ" อยู่ที่อำเภอบางปะกง วิรพรทำขนมเอง แล้วนำไปขายที่โรงเรียนบ้าง โรงพยาบาลบ้าง เป็นต้น แต่เมื่อวิรพรเข้าศึกษาต่อในกรุงเทพมหานครแล้ว น้าจึงทำอยู่คนเดียว 
วิรพรยังสามารถเล่นกีตาร์ หัดเล่นมาแต่เด็ก สมัยเรียนประถมศึกษา มีวงดนตรีของตนเอง ชื่อวงว่า "ปลาทู" วิรพรชอบดนตรีร็อกอย่างยิ่ง เริ่มชอบดนตรีแนวนี้หลังจากที่เพื่อนผู้ชายแกล้งหลอกให้ไปหามาฟัง
อนึ่ง เป็นที่รับรู้กันว่า วิรพรเป็นหญิงสาวที่ชื่นชอบกีฬาฟุตบอลยิ่งนัก วิรพรกล่าวว่า เริ่มชมกีฬานี้มาตั้งแต่ พ.ศ. 2549 เพราะได้รับอิทธิพลจากคนรอบข้าง ทีมฟุตบอลที่ชอบ คือ ลิเวอร์พูล นักฟุตบอลที่ชอบ คือ สตีเวน เจอร์ราร์ด พอใจไปชมการแข่งขันในต่างประเทศมากกว่าในประเทศไทย เพราะเคยไปชมการแข่งขันที่จังหวัดชลบุรี แล้วผู้ชมในสนามตีรันฟันแทงกัน จึงเข็ดขยาด
วิศวกรรมแผ่นดินไหว

วิศวกรรมแผ่นดินไหว คือ การศึกษาพฤติกรรมของอาคารและโครงสร้างที่เปลี่ยนไปเนื่องจากเกิดขึ้นจากแรงแผ่นดินไหว โดยวิศวกรรมแผ่นดินไหวเป็นส่วนหนึ่งของวิศวกรรมโยธาและวิศวกรรมโครงสร้าง โดยหัวข้อศึกษาจะแบ่งเป็นหัวข้อหลักได้แก่ การเข้าใจปฏิกิริยาที่เกิดขึ้นระหว่างโครงสร้างกับพื้นฐาน การคาดเดาผลที่เกิดขึ้นกับอาคารและโครงสร้างพื้นฐานภายหลังจากเหตุการณ์แผ่นดินไหว และ การออกแบบก่อสร้างรวมถึงการดูแลโครงสร้างที่ได้มาตรฐานอาคารในการต้านทานแรงแผ่นดินไหว

การออกแบบโครงสร้างต้านแผ่นดินไหว

การออกแบบโครงสร้างต้านแผ่นดินไหวนั้น หมายถึงการคำนวณแรงแผ่นดินไหวว่าเป็นปัจจัยหนึ่งที่จะทำให้โครงสร้างพังทลายในขั้นตอนการออกแบบ โดยในปัจจุบันในหลายประเทศได้มีการกำหนดให้แรงแผ่นดินไหวถูกนำมาคำนวณในส่วนของมาตรฐานอาคาร รวมถึงในประเทศไทยที่มีการกำหนดตามมาตรฐาน มยพ. 1301-50
สองแถว

สองแถว (มลายู: dua baris; ลาว: ສອງແຖວ; [sɔ̌ːŋtʰíw]) เป็นรถยนต์ขนส่งผู้โดยสารใน ประเทศไทย และ ประเทศลาว ดัดแปลงมาจากรถกระบะ หรือ รถบรรทุกขนาดใหญ่ อาจจะใช้สำหรับเป็นแท็กซี่ หรือ รถโดยสารประจำทาง
กีฬาในโอลิมปิก

กีฬาในโอลิมปิก (อังกฤษ: Olympic Sports) คือกีฬาชนิดต่างๆที่บรรจุไว้ในกำหนดการโอลิมปิก (Olympic program) เพื่อแข่งขันกันในการแข่งขันกีฬาระหว่างประเทศขนาดใหญ่ที่สุด เรียกว่าการแข่งขันกีฬาโอลิมปิก (Olympic Games) กีฬาเหล่านี้มีสหพันธ์โลกหรือสหพันธ์กีฬาระหว่างประเทศของแต่ละกีฬาควบคุม สหพันธ์เหล่านี้เรียกเป็นทางการว่า สหพันธ์ระหว่างประเทศ (Internationales Federations) และขึ้นกับคณะกรรมการโอลิมปิกสากล โดยในตารางต่อจากนี้ ตัวจุด(•)จะหมายถึงว่าในปีนั้นๆกีฬาชนิดนี้เป็นกีฬาสาธิตในโอลิมปิก
เยนส์ แบร์เยนสเตียน

ชีวิตส่วนตัว

ในวันที่ 11 พฤษภาคม พ.ศ. 2556 แบร์เยนสเตียนได้แต่งงานกับเจนนี แบร์เยนสเตียน (เจนนี ทอร์เนลล์)
ในวันที่ 10 ธันวาคม พ.ศ. 2558 แบร์เยนสเตียนให้กำเนิดบุตรชายชื่อ บีเยิร์น (สวีเดน: Björn)
วัก

วัก (อังกฤษ: vug) คือ ช่องว่างหรือโพรงเล็กๆในสายแร่หรือหิน โดยปรกติจะมีผลึกแร่ต่างชนิดกับผลึกแร่ของหินที่ล้อมรอบอยู่เคลือบผนังช่องว่างนั้น บางครั้งอาจมีกระบวนการเกิดค่อนข้างหลากหลาย รอยแยกและรอยแตกทั้งหมดมักเกิดจากกระบวนการทางธรณีแปรสัณฐาน (การคดโค้งโก่งงอและรอยเลื่อน) โดยแร่ ควอตส์ แคลไซน์ และแร่ทุติยภูมิต่างๆ จะเข้าไปเติมในรอยแตกนั้น รอยเปิดและหินกรวดเหลี่ยมยุบ มวลเศษหินซึ่งประกอบด้วยกรวดเหลี่ยมที่เกิดจากการยุบตัวลงมาของเพดานหินในโพรงหิน หรือถ้ำหรือของหินท้องที่ซึ่งอยู่เหนือหินอัคนีแทรกซอน เป็นตัวสำคัญของบริเวณที่มีการเกิดวัก วักบางครั้งเป็นผลจากเมื่อผลึกแร่หรือฟอสซิลในเนื้อหินที่เกิดการกัดกร่อนและถูกละลายออกมาอาศัยอยู่ในช่องว่าง โดยบริเวณผิวหน้าของโพรงข้างในหินจะถูกเคลือบและตกผลึกของสารละลาย ถ้ามีการเกิดอย่างเสถียรและช้าๆจะทำให้เกิดเป็นผลึกแร่ หรือผลึกที่มีหน้าสมบูรณ์ สวยงาม 
วักมักไม่พบในสายแร่ แนวแตกหรือรอยแยกขนาดใหญ่ที่ปะทุให้เห็นเป็นแนวยาวแต่อาจพบการเกิดวักในช่องว่างหรือโพรงที่เกิดตามธรรมชาติใต้ผิวดินหรือเกิดขึ้นจากองอากาศในเนื้อหิน โดยเฉพาะหินภูเขาไฟ จีโอดเป็นวักปกติที่เกิดในหิน
คำว่า วัก เป็นชื่อภาษาอังกฤษตั้งโดย Cornish miners ภาษา Cornish มาจากคำว่า vooga แปลว่า "ถ้ำ" โดยสามารถสะกดได้อีกว่า vugg และ vugh
เลิฟออร์น็อต

การตอบรับ

เพลง "Love or not" ได้คว้าอันดับ 17 ของไอทูนส์สโตร์ไทยแลนด์ (iTunes Store Thailand) ที่มีคนดาวน์โหลดมากที่สุดในไอทูนส์ ประจำวันที่ 26 มกราคม พ.ศ. 2556
โทมิซาโตะ

ที่ตั้งและชุมชนโดยรอบ

โทมิซาโตะตั้งอยู่ทางตอนเหนือของจังหวัดชิบะ ใกล้กับท่าอากาศยานนานาชาตินาริตะ
ไจแอนต์

ไจแอนต์ (อังกฤษ: giant) มักแปลว่า ยักษ์ เป็นสิ่งมีชีวิตรูปร่างอย่างมนุษย์ แต่มีขนาดกายใหญ่โตและมีพละกำลังมหาศาล ปรากฏในประมวลเรื่องปรัมปราและตำนานในหลากหลายวัฒนธรรม
คำว่า "ไจแอนต์" ในภาษาอังกฤษนั้นปรากฏครั้งแรกใน ค.ศ. 1297 มาจากคำว่า "ไจกันทีส" (gigantes) ในประมวลเรื่องปรัมปรากรีก
มนุษย์รูปร่างใหญ่โตนั้นปรากฏในประมวลเรื่องปรัมปราอินโด–ยุโรปหลายแขนงในฐานะ "สิ่งมีชีวิตดึกดำบรรพ์" (primeval creature) ที่เกี่ยวเนื่องความวุ่นวายโกลาหล และมักเป็นศัตรูกับเทวดา ไม่ว่าจะเป็นเทวดาแห่งโอลิมปัส, เคลต์, ฮินดู หรือนอร์ส นอกจากนี้ ยังมีบทบาททำนองเดียวกันในประมวลเรื่องปรัมปราและเรื่องพื้นบ้านของชนชาติอื่น ๆ เช่น นาร์เชียน (Nartian)
ในเอกสารทางศาสนา เช่น พันธสัญญาเดิม (Old Testament) ของศาสนาคริสต์ ก็มีเรื่องราวเกี่ยวกับมนุษย์รูปร่างใหญ่โต ซึ่งมีชื่อเรียกต่าง ๆ กันไป เช่น โอก กษัตริย์แห่งบาชาน (Og king of Bashan) ในเฉลยธรรมบัญญัติ บท 3 ข้อ 1 (Deuteronomy 3:1), มนุษย์ยักษ์ (Nephilim) ในปฐมกาล บท 6 ข้อ 4 (Genesis 6:4), คนรูปร่างใหญ่โตแห่งอียิปต์ (giant of Egypt) ในพงศาวดาร 1 บท 11 ข้อ 23 (1 Chronicles 11:23), และแอนะคิม (Anakim), 
เทพนิยายอย่าง "แจ็กผู้ฆ่ายักษ์" (Jack the Giant Killer) ทำให้เกิดความรับรู้ในยุคปัจจุบันที่ว่า ไจแอนต์มีสติปัญญาน้อยและมีพฤติกรรมโหดร้าย บางทีก็ว่า กินมนุษย์เป็นอาหาร แต่บ้างก็ว่า กินปศุสัตว์ (livestock) และไจแอนต์ยังเป็นตัวร้ายในเทพนิยายเรื่อง "แจ็กกับต้นถั่ววิเศษ" (Jack and the Beanstalk) แต่ในวรรณกรรมสมัยใหม่ เช่น ของโจนาทาน สวิฟต์ (Jonathan Swift) และโรอัลด์ ดาห์ล (Roald Dahl) ไจแอนต์ได้รับการพรรณนาว่า ทั้งฉลาดหลักแหลมและเป็นมิตร
กาจก้อง แดนภูไท

ประวัติ

กาจก้อง แดนภูไท ขึ้นชกมวยสากลครั้งแรกเมื่อ 20 กันยายน พ.ศ. 2530 ชนะน็อค คมศักดิ์ มงคลประทีป ยก 2 จากนั้นขึ้นชกกับนักมวยชาวไทยด้วยกันและชกชนะรวด รวมทั้งชนะคะแนน เด็ด ดอนเจดีย์ ตรัง ต.บุญเลิศ เด่น ส.ธนิกุล จึงได้ขึ้นชกกับแมก โฟโรซูเอนโล ใน พ.ศ. 2531 แต่กาจก้องเป็นฝ่ายแพ้คะแนนไปถึงสองครั้ง ก่อนจะขึ้นชกใน พ.ศ. 2532 ชนะคะแนนจอมยุทธ ศิษย์สีหมอก และชนะน็อค ลี แจมิน ยก 8 หลังจากนั้น กาจก้องจึงชกชนะรวดมาตลอด จนได้ชิงแชมป์โลกรุ่นจูเนียร์ฟลายเวท WBA กับยู มย็อง-อู แชมป์โลกชาวเกาหลีใต้ที่กำลังทำสถิติป้องกันแชมป์โลกมากที่สุดในเอเชียแข่งกับเขาทราย แกแล็คซี่ เมื่อ 28 เมษายน พ.ศ. 2534 ปรากฏว่ากาจก้องสู้ไม่ได้เป็นฝ่ายแพ้น็อคในยกที่ 10
หลังจากชิงแชมป์ไม่ได้ กาจก้องขึ้นชกนอกรอบที่เกาหลีใต้ แพ้น็อค คิม กวางซุน ยก 5 จากนั้น มาชกในไทย ชนะน็อค โจเอ ซากิต ยก 5 อีกเพียงครั้งเดียว จากนั้น เมื่อกาจก้องขึ้นชกอีกครั้งเมื่อ 10 เมษายน พ.ศ. 2535 กลับเป็นฝ่ายแพ้น็อค โรเบร์โต ปาดียา จากฟิลิปปินส์แค่ยก 3 หลังจากชกแพ้ครั้งนี้แล้ว กาจก้องก็แขวนนวมไป
แมงดา

วงจรชีวิต

ในช่วงฤดูร้อน ประมาณเดือนกุมภาพันธ์ถึงเดือนกันยายนของทุกปี แมงดาจะขึ้นมาวางไข่บนบกตามแนวชายหาด ในวันที่มีน้ำทะเลขึ้นสูงสุด 2–3 วัน โดยตัวผู้จะเกาะบนหลังเพศเมียโดยการใช้ตะขอเกี่ยวตัวเมียเอาไว้ตลอดฤดูการผสมพันธุ์ แมงดาเพศเมียจะใช้ขาคู่ที่ 6 ในการขุดทรายเพื่อใช้ในการวางไข่ซึ่งมีจำนวนหลายร้อยฟอง แล้วตัวผู้จะปล่อยน้ำเชื้อผสมกับไข่ในหลุมทันที จากนั้นตัวเมียจึงทำการกลบไข่ด้วยทรายและโคลนตามเดิม
เมื่อไข่แมงดาได้รับการปฏิสนธิเวลาผ่านไปประมาณ 14 วัน  เปลือกไข่ก็จะแตกออกด้วยแรงเสียดสีของเม็ดทราย ลูกแมงดาที่ฟักตัวออกมามีลักษณะเหมือนพ่อแม่ จากนั้นในช่วงการเจริญเติบโตตัวอ่อนแมงดาจะล่องลอยตามกระแสน้ำ และกว่าจะถึงระยะตัวเต็มวัย ตัวอ่อนแมงดาต้องมีการลอกคราบหลายครั้งด้วยกัน และอัตราการลอกคราบก็จะลดลงเมื่อโตเต็มวัย ซึ่งอาจเป็น 10–20 ครั้งต่อปี โดยในการลอกคราบแต่ละครั้งก็จะเพิ่มส่วนของดวงตาขึ้นมาอีกด้วย ซึ่งไม่มีในสัตว์น้ำชนิดไหนที่มีแบบนี้  แมงดาที่โตเต็มที่จะมีอายุประมาณ 9–12 ปี (โดยเฉลี่ย 11 ปี) จึงมีความพร้อมที่จะสามารถสืบพันธุ์และวางไข่ได้ โดยเพศเมียจะมีขนาดใหญ่กว่าเพศผู้ จากการศึกษาพบว่าแมงดามีอัตราการรอดชีวิตภายใน 1 ปีแรกเพียง 0.003 เท่านั้น (หรือราว 30 ตัว ในทุก ๆ 1,000,000 ตัว) ทั้งนี้แมงดายังมีศัตรูตามธรรมชาติอีก คือ นกทะเล ในช่วงที่ยังเป็นไข่หรือตัวอ่อน ปลาทะเลขนาดใหญ่ และเต่าทะเล แมงดาเป็นสัตว์ที่มีอัตราการเติบโตช้า มีอายุขัยโดยเฉลี่ย 40 ปี

การปรับตัวเชิงวิวัฒนาการของแมงดา

แมงดาเป็นสิ่งมีชีวิตแรกที่ได้ขึ้นจากน้ำมาเพื่อวางไข่บนบกซึ่งได้วิวัฒนาการมาเป็นแมลงจนถึงปัจจุบัน ถือว่าเป็นฟอสซิลมีชีวิตอีกจำพวกหนึ่งในโลก แมงดาในยุคก่อนประวัติศาสตร์มีรูปร่างหน้าตาไม่แตกต่างจากแมงดาในยุคปัจจุบันเท่าไหร่นัก โดยมีสัตว์ที่ใกล้เคียงที่สุดก็คือ ไทรโลไบต์ที่เป็นสัตว์ที่สูญพันธุ์ไปแล้วตั้งแต่ปลายยุคเพอร์เมียน และต้องใช้การลอกคราบหลายครั้งกว่าที่จะเติบโตขึ้นมาเหมือนกับแมงดา

ประโยชน์

นอกจากจะมีประโยชน์ในการเป็นอาหารของมนุษย์แล้วยังพบว่า แมงดามีเลือดที่เป็นสีน้ำเงิน (Hemocyanin)  เนื่องจากมีทองแดงผสมอยู่เป็นจำนวนมาก เซลล์เม็ดเลือดขาวของแมงดามีความไวมากในการตรวจจับเชื้อแบคทีเรีย ซึ่งถูกนำมาใช้ประโยชน์ในวงการแพทย์ โดยการใช้เลือดแมงดาไปสกัดเป็นสารที่เรียกว่า Limulus amoebocyte lysate (LAL) ในการตรวจหาเชื้อแบคทีเรียที่เป็นอันตรายที่อาจจะปนเปื้อนในวัคซีน, การผลิตยา หรือในอุปกรณ์การแพทย์ต่าง ๆ ซึ่งหากมีจุลชีพก่อโรคแม้เพียงหนึ่งในล้านส่วน โปรตีนที่สกัดได้จากเลือดแมงดาจะเกิดการจับตัวกันเป็นก้อนทันทีเพื่อทำการปกป้องร่างกายไม่ให้เป็นอันตราย 
และในปัจจุบันพบว่ามีการนำไปผสมลงในวัคซีนเพื่อนำไปสู่กระบวนการการให้วัคซีนแก่ผู้ป่วย เชื่อว่าการที่เลือดของแมงดาเป็นสีน้ำเงินและสามารถตรวจจับแบคทีเรียได้เป็นอย่างดีนั้น เกิดจากการที่สภาพร่างกายของแมงดาวิวัฒนาการขึ้นมาเพราะสภาพของน้ำทะเลในยุคก่อนประวัติศาสตร์นั้นเต็มไปด้วยแบคทีเรีย โดยการดูดเลือดจากตัวแมงดานั้นไม่ได้ทำให้แมงดาตาย เพียงแต่แต่ละตัวใช้เลือดราวร้อยละ 30 เท่านั้น (มีการตายราวร้อยละ 15 หรือราว 40,000 ตัวต่อปี) โดยใช้เข็มจิ้มลงไปในส่วนที่เป็นหัวใจ แมงดาจะงอตัว ร่างกายจะผลิตเลือดใหม่ขึ้นทดแทนทันที แต่ก็ต้องใช้เวลานานหลายเดือนเช่นกันกว่าร่างกายจะผลิตเลือดขึ้นมาทดแทนได้เท่ากับปริมาณที่สูญเสียไป ซึ่ง LAL ที่ได้จากแมงดานั้นมีราคาซื้อขายที่แพงมาก และวิทยาการปัจจุบันยังไม่สามารถผลิตสังเคราะห์หรือเลียนแบบได้
โบตั๋น (ละครโทรทัศน์)

เรื่องย่อ

โบตั๋น เป็นเรื่องราวของหญิงสาวชาวจีนที่มีจิตใจดีงาม สู้ชีวิต ที่อพยพมาอยู่เมืองไทยพร้อมเตี่ย  โดยเข้ามาทำมาหากิน  เช่าที่ปลูกผักขาย  ได้พบและรักกับจักรกฤษ ลูกชายของคุณนายกุหลาบ  เจ้าของที่ดิน  แต่คุณนายกุหลาบรังเกียจที่ โบตั๋นจน  และได้เตรียมว่าที่ลูกสะไภ้สาวสวย โก้หรู ไว้ให้จักรกฤษแล้ว   แต่ด้วยความรักที่จักรกฤษและโบตั๋นมีให้กันจึงแอบได้เสียกัน  จักรกฤษไปเรียนต่อต่างประเทศโดยไม่รู้ว่าโบตั๋นเริ่มตั้งท้อง หลังคลอดลูกสาว คุณนายกุหลาบกุเรื่องใส่ร้ายว่ามีชู้   เตี่ยไม่สบาย ต้องการเงินไปรักษา เลยทำให้ต้องถูกหลอกไปขายซ่อง เรื่องราวชีวิตอันแสนรันทดของโบตั๋น จะสิ้นสุดลงหรือไม่   และเป็นอย่างไรบ้าง ติดตามในละคร โบตั๋น
S.T.A.L.K.E.R.

เนื้อเรื่อง

เกม S.T.A.L.K.E.R. ทุกภาค ดำเนินเรื่องอยู่ใน "เดอะโซน" ซึ่งเป็นพื้นที่ที่เต็มไปด้วยกัมมันตภาพรังสี สัตว์กลายพันธุ์ และพื้นที่ที่ผิดปกติ ซึ่งเป็นผลมาจากกัมมันตภาพรังสีที่ถูกปล่อยออกมาจากโรงไฟฟ้านิวเคลียร์เชอร์โนบิลที่เกิดการระเบิด ซึ่งเหล่า Stalker คือกลุ่มผู้ที่ใช้ชีวิตอยู่ในเดอะโซนแห่งนี้

S.T.A.L.K.E.R.: Shadow of Chernobyl (Тень Чернобыля)

เป็นเกมแรกในซีรีส์สตอกเกอร์ ในเกมภาคนี้เราจะได้รับบทเป็นสตอล์กเกอร์ปริศนาคนหนึ่งที่ถูกเรียกว่า "Marked One" ที่รอดชีวิตจากอุบัติเหตุทางรถยนต์และถูกช่วยไว้โดยพ่อค้า(พ่อค้าคนนี้เป็นหัวหน้าของเหล่าloner) และพ่อค้าคนนี้ก็เป็นผู้ที่คอยให้ภารกิจกับคุณ เพื่อค้นหาความจริงที่เกี่ยวกับตัวคุณเอง โลกของเกมนี้ทั้งหมดจะถูกเรียกว่า "The Zone" คือพื้นที่อันตรายขนาด 60 ตารางกิโลเมตรรอบโรงไฟฟ้านิวเคลียร์ CNPP(Chernobyl Nuclear PowerPlant) และเป็นดินแดนที่มีสิ่งผิดปกติอันเกิดจากกัมมันตภาพร ังสีอยู่เต็มไปหมด ทั้งสัตว์กลายพันธุ์และAnomaly

S.T.A.L.K.E.R.: Clear Sky (Чистое небо)

เป็นเกมที่สองในซีรีส์นี้ โดยเนื้อเรื่องจะเป็นเหตุการณ์ก่อนภาค Shadow of Chernobyl ซึ่งในภาคนี้เราจะได้รับบทเป็นทหารรับจ้างชื่อ Scar ที่ได้รับบาดเจ็บจากปรากฏการณ์อิมมิสชั่น (Emission) ซึ่งเป็นการปลดปล่อยพลังจิตจากการควบคุม Noosphere ของ C-Consciousness ขณะกำลังปฏิบัติงานคุ้มกันให้กับกลุ่มนักวิทยาศาสตร์ที่มาทำวิจัย ซึ่งเขารอดจากเหตุการณ์ครั้งนั้นและถูกช่วยเหลือโดยกลุ่มสตอกเกอร์กลุ่มหนึ่งที่มีชื่อว่า Clear Sky ซึ่งทุ่มเทให้กับการวิจัยและทำความเข้าใจธรรมชาติในพื้นที่เดอะโซน

S.T.A.L.K.E.R.: Call of Pripyat (Зов Припяти)

เป็นภาคเสริมแบบ Standalone ตัวที่สองของเกม S.T.A.L.K.E.R. เนื้อเรื่องในภาคนี้จะเกิดหลังเหตุการณ์ที่ Strelok (Marked one) ทำการปิด Brain Scorcher และทำลายC-Consciousness ในภาค Shadow of Chernobyl โดยผู้เล่นจะได้รับบทเป็น พันตรี Alexander Degtyarev (Major ไม่ใช่ชื่อแต่เป็นยศ) ถูกส่งเข้ามาเพื่อทำการสำรวจสาเหตุการตกของเฮลิคอปเตอร์ของกองทัพในปฏิบัติการ Operation Fairway ที่เกิดขึ้นในภาค Shadow of Chernobyl

S.T.A.L.K.E.R. 2

*มีข่าวจาก GSC Game World ได้ประกาศว่า S.T.A.L.K.E.R. 2 จะถูกวางจำหน่ายในปี 2021
ปราโมทย์ แสงศร

ประวัติ

ปราโมทย์ แสงศร (ชื่อเล่น โมทย์) เกิดเมื่อวันที่ 11 ธันวาคม พ.ศ. 2517 เป็นนักแสดงชาวไทย จบการศึกษาจากคณะสื่อสารมวลชน มหาวิทยาลัยศรีปทุม เอกโฆษณา มีผลงานการแสดงภาพยนตร์เรื่องแรกตั้งแต่อายุ 16 ปี โดยเข้าสู่วงการพร้อมนักแสดงรุ่นเดียวกัน เช่น ศรราม เทพพิทักษ์, สมชาย เข็มกลัด, ปฏิภาณ ปฐวีกานต์, โชคชัย เจริญสุข และ คัทลียา แมคอินทอช คือเรื่อง กลิ้งไว้ก่อนพ่อสอนไว้ รับบทเป็นรุ่นน้องที่โดนรุ่นพี่ตีหัว แล้วเข้าโรงพยาบาล ส่วนผลงานที่เป็นที่รู้จักเรื่องอื่นอย่าง สะแด่วแห้ว (2535)  , แตก 4 รัก โลภ โกรธ เลว (2542), ผีสามบาท (2544) 
เมื่อ ปี พ.ศ. 2539 ปราโมทย์ แสงศร เคยออกอัลบั้มชุดแรกและชุดเดียวคือ Mote กับเพลงที่สร้างชื่อของเขา อย่างเพลง คอย,
สั่นสะเทือน ซึ่งออกกับค่ายอาร์.เอส.
ในช่วงระหว่างปี 2545-2549 เขาเริ่มหันหลังให้กับชีวิตนักแสดง เริ่มหันมาทำหนังอินดี้ ในปี 2549 เขามีภาพยนตร์สั้นเรื่องที่ 3 Tsu หนึ่งใน โปรเจกต์ภาพยนตร์สั้นสึนามิ และเป็นภาพยนตร์สั้นในชุดนี้ที่เดินทางไปต่างประเทศมากที่สุดของเขา นอกจากนี้ เขายังทำมิวสิกวิดีโอวงอินดี้บ้าง ทำโฆษณาบ้าง
สถาบันสถาปนา

ความเกี่ยวเนื่องกับนิยายเรื่องอื่น

อสิมอฟได้เขียนให้เรื่องราวของสถาบันสถาปนาเล่มหลังๆ (ตั้งแต่เล่ม 4 สถาบันสถาปนาและปฐมภพ เป็นต้นไป)  เกี่ยวเนื่องกับนิยายชุดอื่นๆ ของเขาเอง โดยเฉพาะชุดนักสืบหุ่นยนต์ และชุดจักรวรรดิ รายชื่อหนังสือที่เกี่ยวข้องทั้งหมดสามารถอ่านได้ในจักรวาลของอสิมอฟ
องค์การค้าของ สกสค.

ประวัติ

เมื่อปี พ.ศ. 2467 กระทรวงธรรมการ ทำการขอยืมที่ดินของพระยานรภักดี (เอม) ณ มหาไชย เพื่อเปิดเป็นร้านจำหน่ายแบบเรียนของกระทรวงฯ และในปีถัดมา (พ.ศ. 2468) กรมตรวจเงินแผ่นดิน มอบแท่นพิมพ์ และอาคารสถานที่แก่กระทรวงฯ เพื่อใช้เป็นโรงพิมพ์ของกรมตำรา ในสังกัดกระทรวงฯ จนกระทั่งเมื่อปี พ.ศ. 2475 จึงเปิดเป็นสถาบันศึกษาวิชาการพิมพ์ มีชื่อว่า "โรงเรียนช่างพิมพ์วัดสังเวชวิศยาราม" 
ในระยะเริ่มดำเนินการ องค์การค้าของคุรุสภา ได้รับโอนกิจการ ศึกษาภัณฑ์พาณิชย์ ร้านจำหน่ายสินค้าทางการศึกษา ของกรมสามัญศึกษา กระทรวงศึกษาธิการ ซึ่งตั้งอยู่ที่ถนนราชดำเนินกลาง โดยรวมเอาโรงเรียนช่างพิมพ์วัดสังเวชวิศยารามเข้ามาด้วย สำหรับทุนประเดิมจำนวน 1 ล้านบาท ใช้วิธีกู้ยืมจากกรมการศาสนา กับคณะลูกเสือแห่งชาติ ต่อมาในปี พ.ศ. 2546 พระราชบัญญัติสภาครู และบุคลากรทางการศึกษา กำหนดให้โอนสังกัดขององค์การค้าของคุรุสภา ไปขึ้นอยู่กับสำนักงานคณะกรรมการส่งเสริมสวัสดิการและสวัสดิภาพครูและบุคลากรทางการศึกษา (สกสค.) ดังเช่นปัจจุบัน
อัลทิเมตบ็อกซ์

ข้อมูลอัลบั้ม

กล่องซีดีชุดนี้ออกจำหน่ายในประเทศญี่ปุ่น ซึ่งจะมีการจัดคอนเสิร์ตทัวร์เทกกิงแชนเซส
กล่องนี้บรรจุซีดี 2 อัลบั้มอันประกอบด้วย เทกกิงแชนเซส และ คอมพลีทเบสท์ (ซึ่งก็จำหน่ายในแบบซีดีปกติในวันเดียวกัน) นอกจากนี้ยังมีดีวีดี 3 แผ่น อันประกอบด้วย ไลฟ์อินลาสเวกัส - อะนิวเดย์..., ออลเดอะเวย์... อะดีเคดออฟซองแอนด์วีดีโอ กับอีก 6 มิวสิกวิดีโอ และ เบื้องหลังการบันทึกเสียงอัลบั้มเทกกิงแชนเซส 
โซนี่มิวสิกของญี่ปุ่น ออกจำหน่ายในวันที่ 27 กุมภาพันธ์ พ.ศ .2551 พร้อมกับอัลบั้ม แดล และ อะนิวเดย์แฮสคัม (ฉบับปี พ.ศ. 2551)
ราชมงคลเกมส์ ครั้งที่ 24

ตราสัญลักษณ์

การออกแบบสัญลักษณ์ประจำการแข่งขันกีฬา "สาทรเกมส์" มีแนวคิดมาจากการนำตัวอักษร “ร” ซึ่งเป็นอักษรตัวแรกของนามพระราชทาน “ราชมงคล” มาประยุกต์เป็นลายกนก สื่อความหมายถึง ภารกิจในการทำนุบำรุงและส่งเสริมศิลปวัฒนธรรมไทย ควบคู่กับการพัฒนาเทคโนโลยี
ด้านบนของตราสัญลักษณ์เป็นลักษณะปีกนก สื่อถึงความเป็นอิสระ ไร้พรมแดน มีแถบสี 9 สี หมายถึง มหาวิทยาลัยเทคโนโลยีราชมงคลทั้ง 9 แห่ง มีลักษณะโค้งตามทางของ “ร” หมายถึง ความเป็นหนึ่งเดียวกันของมหาวิทยาลัยเทคโนโลยีราชมงคล

สัตว์นำโชค

สัตว์นำโชคประจำการแข่งขัน คือ กระรอก ซึ่งมหาวิทยาลัยเทคโนโลยีราชมงคลกรุงเทพ มีกระรอกอาศัยอยู่ตามต้นไม้ใหญ่เป็นจำนวนมาก เพราะภายในบริเวณมหาวิทยาลัยมีความร่มรื่นและมีต้นไม้ที่เป็นอาหารของกระรอก จึงจะสามารถพบเห็นกระรอกได้ทั่วบริเวณของมหาวิทยาลัย
เวลาในประเทศบรูไน

เวลาในประเทศบรูไนใช้เขตเวลาบรูไนดารุซาลาม (BNT) (UTC+08:00). นอกจากนี้เวลาในประเทศบรูไนไม่มีช่วงออมแสง
พระบริสุทธศีลาจาร (วัน มนโส)

ประวัติ

พระบริสุทธศีลาจารย์ หรือ หลวงพ่อวัน มะนะโส ท่านเกิดเมื่อวันที่ 21 มกราคม พ.ศ. 2421 ตรงกับรัชสมัยของพระบาทสมเด็จพระจุลจอมเกล้าเจ้าอยู่หัว ณ บ้านโคกแตร์ อำเภอเมือง จังหวัดตรัง เป็นบุตรคนโตในจำนวนพี่น้อง 3 คน ของนายจอก และนางคล้าย มะนะโส เมื่ออายุ 17 ปี ท่านได้บรรพชาเป็นสามเณร ณ วัดป่าพยอมตรงกับปี พ.ศ. 2438 โดยมีพระครูกาชาด วัดป่าเลไลย์ เป็นพระอุปัชฌาย์ ได้ศึกษาพระธรรมวินัยและวิชาอาคม จนกระทั่งเมื่อมีอายุครบ 20 ปี ท่านได้อุปสมบทเป็นพระภิกษุเมื่อวันที่ 28 มิถุนายน พ.ศ. 2441 ณ พัทธสีมา วัดป่าพยอม มีหลวงพ่อคง วัดบ้านตูล เป็นพระอุปัชฌาย์ พระอาจารย์ใหม่ เป็นพระกรรมวาจาจารย์ และพระปล้องเป็นพระอนุสาวนาจารย์ ได้ศึกษาพระธรรมวินัยและปรนนิบัติต่อพระอุปัชฌาย์เป็นอย่างดี และเมื่อวันที่ 5 พฤศจิกายน พ.ศ. 2445 ท่านได้รับการแต่งตั้งให้ขึ้นดำรงตำแหน่งเจ้าอาวาสวัดประสิทธิชัย และดำรงตำแหน่งเจ้าคณะอำเภอห้วยยอด วันที่ 8 มิถุนายน พ.ศ. 2490 เลื่อนสมณศักดิ์เป็น พระบริสุทธศีลาจารย์ และได้รับพระราชทานสมณศักดิ์เป็นพระราชาคณะชั้นสามัญที่ พระครูบริสุทธศีลาจารย์ คณะบริหารอริยวงศาวาที สังฆปาโมกข์ เมื่อวันที่ 4 มีนาคม พ.ศ. 2493 หลวงพ่อเริ่มปลุกเสกวัตถุมงคลต่าง ๆดังนี้เช่น รูปหล่อลอยองค์รุ่นแรก และเหรียญรุ่นแรก สร้างเมื่อปี พ.ศ. 2487 นอกจากนี้ยังมีเหรียญรุ่นสอง สร้างปีพุทธศักราช พ.ศ. 2498 ได้รับความนิยมรองลงมา ท่านถึงแก่มรณภาพเมื่อวันที่ 2 กุมภาพันธ์ พ.ศ. 2503 ตรงกับรัชสมัยของพระบาทสมเด็จพระปรมินทรมหาภูมิพลอดุลยเดช
ศาสนาพุทธในประเทศฟิลิปปินส์

ศาสนาพุทธในประเทศฟิลิปปินส์ เป็นศาสนากลุ่มเล็ก ๆ ในประเทศฟิลิปปินส์ ในอดีตเป็นศาสนาที่ส่งอิทธิพลต่อวัฒนธรรมในดินแดนของประเทศฟิลิปปินส์มาช้านาน ก่อนการมาถึงของศาสนาอิสลาม โดยส่งอิทธิพลด้านคำยืมของภาษาต่าง ๆ รวมทั้งการค้นพบหลักฐานทางโบราณคดีที่เกี่ยวเนื่องกับพุทธศาสนา ซึ่งโดยมากเป็นแบบวัชรยาน
ปัจจุบันพุทธศาสนิกชนส่วนใหญ่เป็นชาวฟิลิปปินส์เชื้อสายญี่ปุ่นและเชื้อสายจีน จากการสำรวจสำมะโนครัวประชากรเมื่อ พ.ศ. 2553 พบว่ามีพุทธศาสนิกชน 46,558 คน ส่วนหนึ่งก็เพราะบุคคลเชื้อสายจีนส่วนใหญ่ร้อยละ 83 เข้ารีตศาสนาคริสต์เช่นคนส่วนใหญ่ในฟิลิปปินส์

ประวัติ

ประเทศฟิลิปปินส์มีการรับศาสนาพุทธเมื่อไรไม่เป็นที่ปรากฏ แต่คาดว่าคงรับอิทธิพลจากอาณาจักรศรีวิชัยบนเกาะสุมาตราและอาณาจักรมัชปาหิตบนเกาะชวา ต่อมาทั้งสองรัฐนั้นได้เปลี่ยนนิกายจากเถรวาทเป็นวัชรยานเมื่อคริสต์ศตวรรษที่ 7 จากการขุดค้นทางโบราณคดี พบประติมากรรมรูปครุฑ รูปภาพของพระปัทมปาณีหรือพระอวโลกิเตศวร รวมทั้งพบภาพที่เชื่อว่าเป็นพระมัญชุศรีในถ้ำตาบนบนเกาะปาลาวัน
เจ้า หรู่โก้ว (趙汝适) ผู้ควบคุมการพาณิชยนาวีในมณฑลฝูเจี้ยน ได้เขียนหนังสือ "รายชื่อเผ่าอนารยชนต่าง ๆ" (諸番志) ได้บันทึกถึงดินแดนแห่งหนึ่งชื่อหมาอี่ (麻逸) ปัจจุบันคือเกาะมินโดโร ซึ่งเป็นรัฐอิสระก่อนตกเป็นเมืองขึ้นของสเปน โดยมีเนื้อหาว่า "รัฐหมาอี่ อยู่ทางตอนเหนือของเกาะบอร์เนียว มีชนพื้นเมืองอาศัยอยู่ในหมู่บ้านขนาดใหญ่ซึ่งตั้งอยู่สองฝั่งปากแม่น้ำและปกปิดร่างกายด้วยผ้าเฉพาะบริเวณสะโพก มีพุทธปฏิมาโลหะไม่ทราบที่มากระจัดกระจายอยู่ในป่ารกชัฏ"
ส่วนงานเขียนของโฮเซ รีซัล (Jose Rizal) และเฟอร์ดินานด์ บลูเมนทริตต์ (Ferdinand Blumentritt) ต่างออกมายอมรับแนวคิดที่ว่า "มีความเชื่อมโยงกับศาสนาพุทธ" เช่นบลูเมนทริตต์เสนอว่าหมาอี่คงอยู่ที่ไหนสักแห่งบนเกาะลูซอน และรีซัลอ้างอิงถึง "พระพุทธรูป" ที่เจ้า หรู่โก้วระบุในเอกสาร โดยรีซัลเขียนไว้ว่า "ความอ่อนโยนและใจกว้างของธรรมเนียมตากาล็อกที่ชาวสเปนคนแรกพบนั้น ผิดไปจากคนเผ่าเดียวกันที่อยู่ต่างถิ่นออกไปทั้ง ๆ ที่อยู่บนเกาะลูซอนเหมือนกัน คงเป็นผลจากการนับถือศาสนาพุทธ (เพราะพบพระพุทธรูปทำจากทองแดง)"
ประเทศฟิลิปปินส์ในปัจจุบันมีโรงเรียนสอนศาสนาพุทธอยู่หลายแห่ง มีศาสนสถานทั้งของนิกายมหายาน วัชรยาน และเถรวาท มีองค์กรเผยแผ่ศาสนา และศูนย์วิปัสสนาต่าง ๆ เป็นต้นว่าของกลุ่มสุขาวดี และสมาคมสร้างคุณค่า ทั้งยังมีการก่อตั้งสมาคมมหาโพธิของนิกายเซนเมื่อเดือนตุลาคม พ.ศ. 2541
สถาบันเกษตราธิการ สำนักงานปลัดกระทรวงเกษตรและสหกรณ์

สถาบันเกษตราธิการ เป็นหน่วยงานในสังกัดของสำนักงานปลัดกระทรวงเกษตรและสหกรณ์ ตั้งทำการอยู่ภายในมหาวิทยาลัยเกษตรศาสตร์

ประวัติ

สถาบันเกษตราธิการ เดิมมีชื่อว่า สถาบันพัฒนาผู้บริหารการเกษตรและสหกรณ์ ก่อตั้งขึ้นเมื่อวันที่ 15 กุมภาพันธ์ พ.ศ. 2535
ทั้งนี้สถาบันพัฒนาผู้บริหารการเกษตรและสหกรณ์ในขณะนั้น ทำหน้าที่ ฝึกอบรม และพัฒนานักบริหารการเกษตรสมัยใหม่ ที่เน้นรูปแบบการบริหารแบบผสมผสานเป็นสำคัญ และสอดคล้องกับแนวความคิดที่จะปฏิรูปทัศนคติของข้าราชการ จากการเป็นข้าราชการสังกัดกรม ไปสู่การเป็นข้าราชการของกระทรวงเกษตรและสหกรณ์อย่างแท้จริง
จนกระทั่งในวันที่ 9 ตุลาคม พ.ศ. 2545 สถาบันพัฒนาพัฒนาผู้บริหารการเกษตรและสหกรณ์แห่งนี้ ได้มีการปรับปรุงโครงสร้าง บทบาทหน้าที่และภารกิจใหม่ ตามนโยบายของรัฐบาลขณะนั้น อันมีนโยบายการบริหารปรับเปลี่ยนและการปฏิรูประบบราชการ จนกระทั่งเปลี่ยนชื่อเป็น "สถาบันเกษตราธิการ" นั่นเอง
ทั้งนี้ "สถาบันเกษตราธิการ" มีหน้าที่เพื่อทำการศึกษา วิจัย เพื่อพัฒนาระบบ รูปแบบ และยุทธศาสตร์ ในการบริหารพัฒนาข้าราชการของ กระทรวงเกษตรและสหกรณ์ และเป็นองค์กรในการบริการทางด้านวิชาการและเทคโนโลยีที่เกี่ยวข้อง เพื่อพัฒนาข้าราชการ ระดับสูง และทรัพยากรบุคคลของกระทรวงเกษตรและสหกรณ์
อย่าหน่วงเหนี่ยวเราไว้

อย่าหน่วงเหนี่ยวเราไว้ หรือเดิมใช้ว่า อย่าแตะต้องเรา (ละติน: Noli me tangere; อังกฤษ: Do not cling to me หรือ Do not touch me หรือ Touch me not) เป็นถ้อยคำที่พระเยซูกล่าวกับมารีย์ชาวมักดาลา เมื่อทรงพบนางหลังจากที่ทรงฟื้นขึ้นจากความตายตามที่บันทึกใน ยอห์น 20:17
ประโยคนี้เป็นที่นิยมในเพลงสวดเกรกอเรียน (Gregorian chant) ในยุคกลาง และเป็นหัวข้อที่นิยมกันในงานจิตรกรรมที่เกี่ยวกับการคืนพระชนม์ของพระเยซู (Resurrection)
ประโยคเดิม “Μή μου ἅπτου” ในพระวรสารนักบุญยอห์นซึ่งเป็นภาษากรีกแปลว่า “จะหยุดยั้งเรานั้นหาได้ไม่” หรือ “จงอย่าหยุดยั้งเรา” มากกว่าที่จะแปลว่า “อย่าแตะต้องเรา” (Don't touch me) เช่นที่เคยแปลกันในบางฉบับ
แดล

การสนับสนุนยอดขายอัลบั้ม

เซลีน ดิออนบันทึกรายการโทรทัศน์พิเศษ 2 รายการเพื่อเป็นการโปรโมทอัลบั้ม แดล รายการแรกสำหรับเครือข่ายโทรทัศน์ฝรั่งเศส TF 1 และอีกรายการหรึ่งสำหรับ Quebecer TVA ซึ่งบันทึกภาพที่มอนทรีออล ระหว่างวันที่ 11 - 12 พฤษภาคม พ.ศ. 2550

ความสำเร็จในชาร์ต

แดล ขึ้นสู่อันดับสูงสุดของชาร์ทอัลบั้มชาวแคนาดา ด้วยยอดขายกว่า 72,200 แผ่น (รวมไปถึง  69,285  ในควิเบก) และอันดับ 1 ในฝรั่งเศส กับยอดขายหว่า 55,244 แผ่น และขึ้นสู่อันดับ 1 ในเบลเยี่ยม 25,000 แผ่น (โกลด์) ในสวิตเซอร์แลนด์อยู่ในอันดับที่ 3